Dva programa u Muzeju grada Zenica, „Dan dječijeg turskog filma“ i izložba “Čovjek i život”

Izložba fotografija „Gobekli Tepe, čovjek i život“ otvorena je u Muzeju grada Zenica.

Radi se o izložbi arheoloških fotografija jednog od drevnih pronalazišta u jugoistočnom dijelu Republike Turske.

„Razlika između ovog i drugih pronalazišta ogleda se u tome što su spomenici pronađeni na Gobeklitepeu stariji sedam hiljada godina od engleskog Stonehagea, a pet hiljada godina od prvih gradova u Mezopotamiji“, rekao je Samed Pašalić, koordinator za kulturu i umjetnost u institutu Yunus Emre koji napominje da je ovo trenutno najstarije pronalazište koje važno za historiju cijelog svijeta.

Izložba će za sve zainteresovane posjetioce biti otvorena do 17. januara 2020. godine.

Pored izložbe arheoloških fotografija najstarijeg pronalazišta, u Muzeju grada Zenica danas je održana i manifestacija „Dan dječijeg turskog filma“.

Mališani su u jutarnjim satima imali priliku pogledati animirani film „Družba malih spasitelja“ dok se za film „Mađioničar“ u punoj sali za projekciju tražila stolica više.

Filmovi turske kinematografije prikazani su u okviru „9. sedmice turskog filma“, a sve u sklopu programa Drugog zimskog festivala Zenica Adventure 2019.